****

ΕΛΛΗΝΙΚΗ ΔΗΜΟΚΡΑΤΙΑ Κομοτηνή, 5 Μαΐου 2022

**ΔΗΜΟΣ ΚΟΜΟΤΗΝΗΣ**

Διεύθυνση: Πλ. Γ.Βιζυηνού 1

ΚΟΜΟΤΗΝΗ, 69133

Τηλ. 2531352419

Fax: 2531352490

Ε-mail:grtypoukomotinis@gmail.com

**Δελτίο Τύπου**

**1o GREEN FEST: Ένα φεστιβάλ με οικολογικές ευαισθησίες!**

**VEGAN STREET FOOD και ΠΑΡΚΟ ΤΣΕΠΗΣ**

Η Δημοτική Κοινωφελής Επιχείρηση Πολιτισμού, Παιδείας, Αθλητισμού Κομοτηνής, ο Δήμος Κομοτηνής, το Κέντρο Νεολαίας και Εθελοντισμού exagono Δήμου Κομοτηνής και η Κοιν.Σ.Επ. «Θράκης Κίνητρο», σε συνεργασία με τις Διευθύνσεις Πρωτοβάθμιας και Δευτεροβάθμιας Εκπαίδευσης Ροδόπης,  την FOLLOWGREEN, περιβαλλοντικές οργανώσεις, συλλόγους και άτυπες ομάδες νέων, θα πραγματοποιήσουν το **1ο GREEN FEST: Ένα φεστιβάλ με οικολογικές ευαισθησίες, από τις 6 έως τις 10 Μαΐου 2022 στην Κομοτηνή. Το Φεστιβάλ εντάσσεται στο πρόγραμμα των Ελευθερίων Θράκης 2022.**

Ένα Φεστιβάλ με Vegan Street Food γεύσεις, εκπαιδευτικά παιχνίδια και εργαστήρια για μαθητές, πεζοπορία και εκπαιδευτικές δράσεις στη φύση για ενήλικες, τέχνη και πράσινες πρωτοβουλίες που στόχο έχουν την καλλιέργεια πράσινων συνηθειών για τους πολίτες που ζουν σε αστικά κέντρα.

Το 1ο Green Fest έρχεται για να μας αλλάξει συνήθειες ώστε να γίνουν πιο... πράσινες!

**ΠΡΟΓΡΑΜΜΑ ΔΡΑΣΕΩΝ**

**ΠΑΡΑΣΚΕΥΗ 6 ΜΑΪΟΥ 2022**

**Τίτλος: «VEGAN STREET FOOD ΚΑΙ ΜΑΘΗΤΙΚΕΣ ΠΡΑΣΙΝΕΣ ΔΡΑΣΕΙΣ»**

**Κεντρική Πλατεία Κομοτηνής**

**10:00 π.μ.**

**ΠΕΡΙΓΡΑΦΗ**

Το **Κέντρο Νεολαίας και Εθελοντισμού exagono του Δήμου Κομοτηνής,** σε συνεργασία με τη **Διεύθυνση Πρωτοβάθμιας Εκπαίδευσης Ροδόπης** και την **FOLLOWGREEN**, προγραμματίζουν εκπαιδευτικά επιδαπέδια παιχνίδια και διαδραστικές δράσεις για το περιβάλλον, την ανακύκλωση, τη μόλυνση των θαλασσών, τους 17 στόχους της βιώσιμης ανάπτυξης του ΟΗΕ **για μαθητές του 1ου, 2ου, 3ου, 4ου, 8ου, 9ου, 13ου, και 1ου Μειονοτικού Δημοτικού Σχολείου Κομοτηνής**.

Επίσης, το **Δημόσιο ΙΕΚ Κομοτηνής,** σε συνεργασία με τον **Σύλλογο Μέριμνας ΑΜΕΑ Νοητικής Υστέρησης Ν. Ροδόπης «Άγιοι Θεόδωροι»,** θα μαγειρεύουν συνταγές Vegan, αξιοποιώντας πρώτες ύλες από τον λαχανόκηπο του συλλόγου «Άγιοι Θεόδωροι».

Παράλληλα, μαθητές της **ΣΤ’ Τάξης και αρωγό τον εικαστικό του 9ου Δημοτικού Σχολείου Κομοτηνής,** στον χώρο της παιδικής χαράς στην πλατεία Ειρήνης θα δημιουργήσουν graffiti με θέμα το Περιβάλλον.

**ΣΥMMETOXH**: Σώμα Ελλήνων Προσκόπων - Πρόσκοποι Κομοτηνής, ΜΚΟ System & G, Ομοσπονδία ΕΒΕΣ Ροδόπης, Εθελοντικές Ομάδες του Κέντρου Νεολαίας και Εθελοντισμού exagono Δήμου Κομοτηνής, Εθελοντές φοιτητές της ειδικότητας του Αθλητικού Τουρισμού, 3ου έτους της ΣΕΦΑΑ Κομοτηνής.

**ΣΑΒΒΑΤΟ 7 ΜΑΪΟΥ 2022**

**Τίτλος: «To 1o ΠΑΡΚΟ ΤΣΕΠΗΣ ΣΤΗΝ ΚΟΜΟΤΗΝΗ»**

**Σιδηροδρομικός Σταθμός (επί της οδού Φαβιέρου)**

**12.00 π.μ.**

**ΠΕΡΙΓΡΑΦΗ**

Το **Δημοτικό Συμβούλιο Νέων Κομοτηνής**, με την υποστήριξη του **Κέντρου Νεολαίας και Εθελοντισμού exagono του Δήμου Κομοτηνής,** αναλαμβάνει να δημιουργήσει και να υιοθετήσει το 1ο Πάρκο Τσέπης Κομοτηνής, συμβάλλοντας στη μετατροπή ενός εγκαταλελειμμένου χώρου σε κοιτίδα πρασίνου, δραστηριοτήτων και δημιουργικότητας, η οποία μπορεί να  αναβαθμίσει την πόλη μας και την ποιότητα ζωής των κατοίκων της.

Τα μέλη του Δημοτικού Συμβουλίου Νέων Κομοτηνής, εθελοντές και ενδιαφερόμενοι πολίτες θα συναντηθούν στον χώρο που θα δημιουργηθεί το 1ο Πάρκο Τσέπης και θα κάνουν τις πρώτες παρεμβάσεις (δενδροφύτευση, καλλωπισμός με αρωματικά λουλούδια κτλ.).

**ΚΥΡΙΑΚΗ 8 ΜΑΪΟΥ 2022**

**Τίτλος: «ΠΕΖΟΠΟΡΙΑ ΣΕ ΝΥΜΦΑΙΑ, ΠΑΡΧΑΡΙΑ, ΝΕΡΟΜΥΛΟΙ»**

**Στο Ηρώο (Σπαθί)**

**08:30π.μ.**

**Κάνε την αίτησή σου στο**

<https://docs.google.com/forms/d/1Z0gEDcokPGn1Ngysm8i0S30bNo4F3ptE2ybVCsoNhBA/edit>

**ΠΕΡΙΓΡΑΦΗ**

Το **Κέντρο Νεολαίας και Εθελοντισμού exagono του Δήμου Κομοτηνής,** σε συνεργασία με τον **Ορειβατικό Σύλλογο Κομοτηνής** και την **Πανελλήνια Ένωση Δασοπόνων και Διαχειριστών Φυσικού Περιβάλλοντος,** προγραμματίζουν εκπαιδευτική πεζοπορία στα όμορφα και γραφικά μονοπάτια στις περιοχές Νυμφαία, Παρχάρια, Νερόμυλοι. Στη διάρκεια της πεζοπορίας, εκπρόσωπος από το Δασαρχείο θα μοιραστεί με τους συμμετέχοντες γνώσεις και χρήσιμες πληροφορίες που αφορούν στη χλωρίδα του δάσους. Μετά την πεζοπορία, θα ακολουθήσει επίδειξη αναρρίχησης στα Σύμβολα. Την δράση υποστηρίζει ο **Ελληνικός Ερυθρός Σταυρός**.

**ΔΕΥΤΕΡΑ 9 ΜΑΪΟΥ 2022**

**Τίτλος: «ΓΙΑ ΤΗ ΦΥΣΗ – ABOUT NATURE»**

**Πάνδροσος, Μουσείο Φυσικής Ιστορίας**

**18:30 μ.μ.**

**Κάνε την αίτησή σου στο** [**https://docs.google.com/forms/d/12b5Dr3ymwC6w3G2AV3XX\_WdVZtVhIfiwV49j79zdxV8/edit**](https://docs.google.com/forms/d/12b5Dr3ymwC6w3G2AV3XX_WdVZtVhIfiwV49j79zdxV8/edit)

**(δωρεάν μεταφορά)**

**ΠΕΡΙΓΡΑΦΗ**

Το **Κέντρο Νεολαίας και Εθελοντισμού exagono του Δήμου Κομοτηνής,** σε συνεργασία με την **Οικολογική Ομάδα Ροδόπης,** την **grO2be** και την **ΟΡΓΑΝΩΣΗ ΓΗ,** προγραμματίζουν ανοιχτό διάλογο με τίτλο **«Για την Φύση- About Nature»,** μεταξύ περιβαλλοντικών οργανώσεων, άτυπων και εθελοντικών ομάδων της Κομοτηνής, αλλά και για όσους έχουν οικολογικές ανησυχίες και δράση στον χώρο.

Σκοπός της συζήτησης είναι η συσπείρωση και η συνεργασία των φωνών που μιλούν για το περιβάλλον και παράλληλα η δημιουργία καναλιών διαλόγου μεταξύ Φοιτητών και Κομοτηναίων, Νέων και Παλαιότερων, Οργανώσεων και απλών Πολιτών.

**ΣΥΝΕΡΓΑΣΙΕΣ:** Κοινότητα Νέων Κομοτηνής – Περιβαλλοντική ομάδα «Εκοτόπια», Σπορίτες Ροδόπης, Περιβαλλοντικές ομάδες Διεύθυνσης Πρωτοβάθμιας Εκπαίδευσης Ροδόπης και Διεύθυνσης Δευτεροβάθμιας Εκπαίδευσης Ροδόπης, Εθελοντική ομάδα  exagono «Φυσικό περιβάλλον και κλιματική αλλαγή», Save Your Hood (Ας αλλάξουμε τις γειτονιές μας μαζί!), Πανελλήνια Ένωση Δασοπόνων και Διαχειριστών Φυσικού Περιβάλλοντος (Π.Ε.Δ.Δ.ΦΥ.Π), Περιβαλλοντικές ομάδες ΔΠΘ, Hub του Δικτύου Λύσεων Βιώσιμης Ανάπτυξης Νέων του Δ.Π.Θ.

**ΤΡΙΤΗ 10 ΜΑΪΟΥ 2022**

**Τίτλος: «ΜΙΚΡΟΙ ΑΓΡΟΤΕΣ ΣΤΗΝ ΠΟΛΗ»**

**Λαχανόκηποι Κομοτηνής (ΟΑΕΔ)**

**10:00 π.μ.**

**ΠΕΡΙΓΡΑΦΗ**

Το **Κέντρο Νεολαίας και Εθελοντισμού exagono του Δήμου Κομοτηνής,** σε συνεργασία με την **Οργάνωση ΓΗ,** τους **Σπορίτες Ροδόπης** και τη στήριξη περιβαλλοντικών φορέων της πόλης μας, προγραμματίζουν βιωματική δράση  με τίτλο **«Από το χωράφι στο πιάτο με βιώσιμο τρόπο»,** για μαθητές από το **Γυμνάσιο Νέας Καλλίστης, το 1ο Γυμνάσιο Κομοτηνής και το Μειονοτικό Γυμνάσιο Λύκειο Κομοτηνής.** Οι μαθητές θα βρεθούν **σε έναν λαχανόκηπο μέσα στον ιστό της πόλης,** διαμορφωμένο από την **grO2be,**  θα καλλιεργήσουν και θα παρακολουθήσουν βιωματικά εκπαιδευτικά εργαστήρια, ενώ θα διδαχθούν τις βασικές αρχές της βιολογικής καλλιέργειας σε αστικούς χώρους (όπως οροφές, δώματα, αυλές, μπαλκόνια, περβάζια, παρτέρια και λαχανόκηπους) και θα ενημερωθούν με ευφάνταστο τρόπο  για θέματα που αφορούν την αστική γεωργία,  την βιώσιμη Διαχείριση Bio-αποβλήτων και την μείωση σπατάλης τροφίμων (FoodWaste).

